তাঁর পরিকল্পনাতেই স্বাস্থ্য ভবনে প্রশিক্ষণ দেওয়া শুরু হয় সর্পাঘাতের চিকিৎসার। যাঁরা শিখলেন, তাঁরা বিভিন্ন জেলায় ঘুরে বেরিয়ে বাকিদের শেখাতে শুরু করলেন। তৈরি হয় ট্রেনিং মডিউল। সর্পাঘাতের চিকিৎসার জন্য এমন মডিউল ভারতের কোনও রাজ্যে নেই। ধীরে ধীরে পরিস্থিতি বদলেছে। নিজেরই অনেক শিষ্যের কৃতিত্বের কথা বলতে গিয়ে উজ্জ্বল হয়ে ওঠে দয়ালবন্ধুবাবুর মুখ, ‘‘বর্ধমানের ভাতার, হুগলির সিঙ্গুর বিভিন্ন জায়গায় নতুন ছেলেদের কাজ দেখে চমকে গেছি। কী চমৎকার ডায়াগনসিস করছে এঁরা। কত কম পরিকাঠামো নিয়েও সাফল্য পাচ্ছে।’’